CELEX: 31993D0329
Language: hr
Date: 1993-03-15 00:00:00
Title: 93/329/EEZ: Odluka Vijeća od 15. ožujka 1993. o zaključivanju Konvencije o privremenom uvozu i prihvaćanju njezinih priloga

02/Sv. 009
            
            
               HR
            
            
               Službeni list Europske unije
            
            
               102
            
         31993D0329
   
               L 130/1
            
            
               SLUŽBENI LIST EUROPSKE UNIJE
            
            
               15.03.1993.
            
         
      ODLUKA VIJEĆA
   
   od 15. ožujka 1993.
   o zaključivanju Konvencije o privremenom uvozu i prihvaćanju njezinih priloga
   (93/329/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 113.,
   uzimajući u obzir prijedlog Komisije,
   budući da se Konvencija o privremenom uvozu, pripremljena pod pokroviteljstvom Vijeća za carinsku suradnju i dogovorena u Istanbulu 26. lipnja 1990., odnosi na robnu razmjenu s državama nečlanicama i stoga predstavlja učinkovito sredstvo poticanja međunarodne trgovine;
   budući da je ovlašteni predstavnik Zajednice 28. lipnja 1990. potpisao Konvenciju s namjerom prihvaćanja; budući da, u skladu s člankom 24. stavkom 1. točkom (b) Konvencije, Zajednica mora deponirati ratifikacijski instrument kako bi postala ugovorna strana Konvencije;
   budući da, u skladu s člankom 24. stavkom 4. Konvencije, svaka ugovorna strana koja pristupa Konvenciji mora prihvatiti prilog koji se odnosi na dokumente za privremeni uvoz (karnete ATA i karnete CPD) i još najmanje jedan prilog; budući da Zajednica treba prihvatiti sve priloge; budući da to prihvaćanje, međutim, treba podlijegati rezervama koje su osmišljene radi uvažavanja zahtjeva specifičnih za carinsku uniju i postojeću razinu usklađenosti na području privremenog uvoza;
   budući da, u skladu s člankom 24. stavkom 6. Konvencije, Zajednica ima obvezu priopćiti depozitaru uvjete primjene određenih odredaba i podatke koji su u vezi s njima potrebni; budući da, u skladu s člankom 24. stavkom 7. Konvencije, Zajednica kao carinska ili ekonomska unija ima, među ostalim, obvezu izvijestiti depozitara o pitanjima iz svoje nadležnosti i naznačiti područja koja ostaju u nacionalnoj nadležnosti;
   budući da je, radi lakše primjene priloga A i C Konvenciji, poželjno prihvatiti i preporuke Vijeća za carinsku suradnju koje se odnose na karnete ATA i karnete CPD;
   budući da je potrebno zaključiti Konvenciju i prihvatiti njezine priloge, uz uvažavanje prethodno navedenih rezervi;
   budući da sudjelovanje država članica znači da Konvencija mora stupiti na snagu istodobno u Zajednici i državama članicama,
   ODLUČILO JE:
   Članak 1.
   Ovim se u ime Europske ekonomske zajednice prihvaćaju Konvencija o privremenom uvozu i njezini prilozi, zajedno s rezervama.
   Tekst Konvencije, njezini prilozi i rezerve priložene prilozima sadržani su u prilozima I. i II. ovoj Odluci.
   Potrebne notifikacije navedene su u Prilogu III. ovoj Odluci.
   Ovim se u ime Zajednice prihvaćaju preporuke Vijeća za carinsku suradnju u vezi s karnetima ATA i karnetima CPD uz uvjete navedene u Prilogu IV. ovoj Odluci. Tekst preporuka naveden je u prilozima V. i VI. ovoj Odluci.
   Članak 2.
   Ovim se predsjednik Vijeća ovlašćuje za imenovanje osobe koja je ovlaštena deponirati ratifikacijski instrument Konvencije naveden u članku 1. te prihvatiti priloge i pripadajuće rezerve također navedene u članku 1., kao i za davanje potrebnih ovlasti toj osobi koje će obvezivati Zajednicu. To deponiranje i prihvaćanje odvijaju se istodobno s deponiranjem ratifikacijskih instrumenata od strane država članica.
   Osim toga, ovlaštena osoba obavještava glavnog tajnika Vijeća za carinsku suradnju o uvjetima primjene ili potrebnim podacima u skladu s člankom 24. stavkom 6. Konvencije te o prihvaćanju preporuka Vijeća za carinsku suradnju.
   
      Sastavljeno u Bruxellesu 15. ožujka 1993.
      
         
            Za Vijeće
         
         
            Predsjednik
         
         M. JELVED